เพิ่มราคาซื้อEARTH เป็น 30สต./หุ้น
ปรับเพิ่มราคาซื้อEARTH เป็น 30สต./หุ้น
12 ม.ค. 2554

ปรับเพิ่มราคาซื้อEARTH เป็น 30สต./หุ้น
บริษัท เอ็นเนอร์ยี่ เอิร์ธ(EARTH)  แจ้งว่า ผู้ทำคำเสนอซื้อหุ้น EARTHได้ปรับเพิ่มราคารับซื้อหุ้นจากนักลงทุนทั่วไป(เทนเดอร์ออฟเฟอร์)จากหุ้นละ0.10 บาท เป็น 0.30บาท และลดจำนวนในการเสนอซื้อหุ้นลงเป็น 491,633,275 หุ้นจากก่อนหน้านี้ต้องการจำนวน 633,188,275 หุ้น
อย่างไรก็ตาม ผู้เสนอขายทุกรายจะมีภาระจ่ายค่าธรรมเนียมในการขายหุ้น ดังนั้นราคาสุทธิที่ผู้เสนอขายจะได้รับคือ 0.29920 บาท  พร้อมขยายระยะเวลาในการรับซื้อหุ้นจากวันที่ 31 มกราคม 2554 เป็นวันที่ 14 กุมภาพันธ์ 2554
ก่อนหน้านี้ สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ได้ท้วงติงการกำหนดราคารับซื้อหุ้นเพียงหุ้นละ 0.10 บาท เนื่องจากไม่ถูกหลักเกณฑ์และยังต่ำกว่าราคาที่ประเมินหุ้นละ 0.35 บาท  
ทั้งนี้ ผู้ทำคำเสนอซื้อหุ้นคือ  นายพิรุฬห์ พิหเคนทร์ นายพิสุทธิ์ พิหเคนทร์ นายพิพรรธ พิหเคนทร์ นายพิบูล พิหเคนทร์ นางวรนุช พิหเคนทร์ นายขจรพงศ์ คำดี นางสาวกาญจนา จักรวิจิตโสภณ นายเสนีย์ หงษ์สืบชาติและนายธนาวรรธน์ ประทุมสุวรรณ์ กำหนดเงื่อนไข ว่าอาจยกเลิกคำเสนอซื้อหุ้นของกิจการได้ในกรณีที่มีเหตุการณ์ หรือการกระทำใด ๆเกิดขึ้นภายหลังจากผู้ทำคำเสนอซื้อยื่นคำเสนอซื้อต่อสำนักงานก.ล.ต.และยังไม่พ้นระยะเวลารับซื้ออันเป็นเหตุหรืออาจเป็นเหตุให้เกิดความเสียหายอย่างร้ายแรงต่อฐานะหรือทรัพย์สินของกิจการโดยที่เหตุการณ์หรือการกระทำดังกล่าวมิได้เกิดจากการกระทำของผู้ทำคำเสนอซื้อหรือการกระทำที่ผู้ทำคำเสนอซื้อต้องรับผิดชอบ